ঈদে নতুন জামা-জুতোর মধ্যে অযথা বিলাসিতা করা মোটেই ঠিক নয়। তার চেয়ে বরং ঈদের বাজেট থেকে যদি কোন অসহায় মানুষের কল্যাণে আসতে পারি সেটাই আসল আনন্দ। ঈদের দিনে অনেকেই আমরা আতশবাজি করি। এটা অপচয়। এতে কোন কল্যাণই নেই। বরং কয়েক বন্ধু মিলে সেই আতশবাজির টাকাটা একত্রিত করে আব্বু-আম্মুর কাছ থেকে আরো কিছু সংগ্রহ করে পাশের দু চারজন সুবিধাবঞ্চিত শিশুর নতুন স্বপ্ন গড়তে সাহায্য করতে পারি। নতুন জামা-জুতো কিনে দিতে পারি, স্কুলের বই-খাতা-কলম কিংবা একটা স্কুল ব্যাগও উপহার দিতে পারি। উপহার দিতে পারি তার লেখাপড়ার অন্যকোন প্রয়োজনীয় সামগ্রী। আর কিছু না হোক, সে লেখাপড়া শিখে অনেক বড় হবে, এমন আশাব্যঞ্জক দু-একটা বইও তো উপহার দিতে পারি।